b'\n_START_ARTICLE_\nPernambuco\n_START_SECTION_\nGeografi\n_START_PARAGRAPH_\nStore deler av Pernambuco best\xc3\xa5r av det halvt\xc3\xb8rre landskapet sert\xc3\xa3o med en buskvegetasjon som kalles caatinga. Elva S\xc3\xa3o Francisco er en viktig vannkilde for delstaten. Kystomr\xc3\xa5dene er sv\xc3\xa6rt gr\xc3\xb8derike og var tidligere dekket av skogsbeltet Mata atl\xc3\xa2ntica. Skogen ble hugget ned i kolonitiden og det drives n\xc3\xa5 omfattende jordbruksproduksjon av sukkerr\xc3\xb8r i dette omr\xc3\xa5det.\n_START_SECTION_\nHistorie\n_START_PARAGRAPH_\nPernambuco ble f\xc3\xb8rst bosatt av portugisiske nybyggere. I 1534 opprettet kong Jo\xc3\xa3o III av Portugal kapteinsrikene i Brasil. Pernambuco var en av disse 15 opprinnelige rikene, og ble styrt av Duarte Coelho. Coelho ankom Pernambuco, da kjent under navnet Nova Lusit\xc3\xa2nia, i 1535 og etablerte seg der hvor byen Olinda senere skulle komme._NEWLINE_Etter flere blodige kamper med Caet\xc3\xaa-indianerne, som var i allianse med franskmennene, etablerte Coelho byen Olinda. Denne seieren gjorde det mulig for portugiserne \xc3\xa5 f\xc3\xa5 kontroll over omr\xc3\xa5det og \xc3\xa5 starte et kapteinsrike. Byene Olinda, som ble den f\xc3\xb8rste hovedstaden, og Igarassu ble etablert i 1537._NEWLINE_Pernambuco utgjorde en av de do to kapteinsrikene som var vellykket og som klarte \xc3\xa5 skape rikdom (den andre var S\xc3\xa3o Vincente). Dette skyldes hovedsakelig produksjon av sukkerr\xc3\xb8r og bomull. Med hjelp av det Hollandske \xc3\x98stindiakompani etablerte man fabrikker for produksjon av sukker. I 1612 produserte Pernambuco 14\xc2\xa0000 tonn sukker. P\xc3\xa5 1640-tallet ble mer enn 24\xc2\xa0000 tonn sukker eksportert til Amsterdam._NEWLINE_I 1630 var Pernambuco, samt mange andre portugisiske bosetninger i Brasil, okkupert av hollendere. Johan Maurits van Nassau-Siegen ble utnevnt som hersker over de hollandske kolonier i Amerika (Nieuw Holland)._NEWLINE_Nassaus regjeringen bygget opp byen Mauristaad, som i dag er kjent som Recife. Byen ble bygget i et deltaomr\xc3\xa5de, noe som gjorde at man m\xc3\xa5tte ta i bruk hollandske teknikker med \xc3\xa5 bygge kanaler og demme opp omr\xc3\xa5der. Denne etableringen flyttet det politiske fokus fra Olinda til Mauristaad. Nassau-administrasjonen ble kjent for \xc3\xa5 gj\xc3\xb8re fremskritt innenfor urbanisme, kultur og vitenskap, noe som har preget Pernambuco frem til i dag._NEWLINE_Portugal fikk tilbake kontrollen over Pernambuco i 1654 etter slaget ved Guararapes. Olinda fikk igjen status som politisk senter mens Recife forble den viktigste byen for handel og eksport. Olinda og Recife ligger for\xc3\xb8vrig veldig tett og det eneste som skiller byene er byskiltene.'